બાળકીઓને સ્વરક્ષણની તાલીમ આપતાં મમતા પરમાર કહે છે, ‘ઘણી નાની હતી ત્યારે મારા માતા ગુજરી ગયાં હતાં. પિતા હતા પરંતુ ના જેવા. નાની બહેનની જવાબદારી મારા પર જ હતી. તેવા સમયમાં એકલા રહેવું અને બહેનને ઉછેરવામાં ઘણી તકલીફ પડતી, પરંતુ મમ્મીની વાતો યાદ આવતી કે સમય ગમે તેવો હોય હિંમત નહીં હારવાની. તેવા સમયે મેં કરાટેના ક્લાસ શરૃ કર્યાં. આજે હું એક રેફરી તરીકે કામ કરું છું. મારી નાની બહેેનને પણ એવી રીતે તૈયાર કરી છે કે તે એકલી ક્યાંય જતાં ડરતી નથી. ગરીબ યુવતીઓ જેઓ માર્શલ આર્ટ શીખવા માગતી હોય તેમને હું મફતમાં ટ્રેનિંગ આપું છું. દરેક યુવતીએ એટલું તો શીખવું જ જોઈએ કે પોતાની રક્ષા કરી શકે.’